《满江红》
清代·严绳孙

一霎灯前，早硬却、心儿别了。幸道是、频年浪迹，惯曾草草。

恰喜病随残月减，可知梦与秋风杳。只回廊、才转是天涯，渔阳道。

偷弹泪，灯花小。亲煮药，炉烟绕。尽一番愁悴，又添离抱。

别后扊扅炊却尽，客中鱼素愁难料。竟何如、双影玉兰堂，相看老。

作者简介：（1623—1702）江苏无锡人，字荪友。以诗古文辞擅名。康熙十八年，以布衣举博学鸿儒，试日仅赋一诗而出。授检讨，修《明史》，充日讲起居注官。迁右中允，乞归。工书画，有《秋水集》。